Sakeman bedrieg Lotery glo uit miljoeneŉ Sakeman van Zimbabwe is in Johannesburg in hegtenis geneem nadat hy die Nasionale Lotery glo uit meer as R4 miljoen bedrieg het. Die Sunday Independent berig dat die man, wat dubbelburgerskap het, vroeër die week in hegtenis geneem is. Die man het glo sy organisasie African Heritage Society gebruik om op bedrieglike wyse ŉ toelaag van R4,5 miljoen van die Nasionale Lotery se verspreidingsfonds te bekom. Dié fonds word hoofsaaklik gebruik om liefdadigheidsorganisasies te befonds. Die Valke het bevestig dat hulle bewerings ondersoek het dat die man die fondse vir persoonlike gebruik aangewend het. Die man het glo die toelaag bekom onder die voorwendsel dat sy organisasie ŉ “korporatiewe erfenismuseum” in Rivonia, Johannesburg gaan bou om Suid-Afrika se erfenis te bemark. Paul Ramaloko, woordvoerder van die Valke, sê die man het aan die Loteryraad gelieg oor hoe die geld spandeer is. “Hy het beweer dat ŉ tweedaagse werkswinkel by ŉ luukse hotel in Sandton gehou is maar dit het later aan die lig gekom dat hy egter ŉ bekendstelling van sy nuwe boeke aangebied het,” het Ramaloko aan die koerant gesê. Charlotte Mampane, uitvoerende hoof van die Loteryraad, sê haar organisasie is bewus van die ondersoek maar het nie geweet die man is in hegtenis geneem nie. Rod Montano, die sakeman se regsverteenwoordiger, het aan die koerant gesê daar word voorbereidings gemaak vir die man se borgaansoek Woensdag.